CELEX: 32019D0448
Language: el
Date: 2019-03-18 00:00:00
Title: Απόφαση (ΕΕ) 2019/448 του Συμβουλίου, της 18ης Μαρτίου 2019, σχετικά με την υποβολή πρότασης, εξ ονόματος της Ευρωπαϊκής Ένωσης, για τη συμπερίληψη της ουσίας methoxychlor στο παράρτημα Α της σύμβασης της Στοκχόλμης για τους έμμονους οργανικούς ρύπους

20.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 77/74
               
            
         ΑΠΟΦΑΣΗ (ΕΕ) 2019/448 ΤΟΥ ΣΥΜΒΟΥΛΙΟΥ
         της 18ης Μαρτίου 2019
         σχετικά με την υποβολή πρότασης, εξ ονόματος της Ευρωπαϊκής Ένωσης, για τη συμπερίληψη της ουσίας methoxychlor στο παράρτημα Α της σύμβασης της Στοκχόλμης για τους έμμονους οργανικούς ρύπους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Στοκχόλμης («η σύμβαση») για τους έμμονους οργανικούς ρύπους συνήφθη από την Ευρωπαϊκή Κοινότητα με την απόφαση 2006/507/ΕΚ του Συμβουλίου στις 14 Οκτωβρίου 2004 (1).
                  
               
                     (2)
                  
                  
                     Η Ένωση, ως συμβαλλόμενο μέρος της σύμβασης, δύναται να υποβάλλει προτάσεις τροποποίησης των παραρτημάτων της σύμβασης. Το παράρτημα Α της σύμβασης απαριθμεί τις χημικές ουσίες που πρέπει να εξαλειφθούν, το παράρτημα Β απαριθμεί τις χημικές ουσίες που πρέπει να περιοριστούν και το παράρτημα Γ απαριθμεί τις χημικές ουσίες των οποίων οι απελευθερώσεις από ακούσια παραγωγή πρέπει να μειωθούν ή να εξαλειφθούν.
                  
               
                     (3)
                  
                  
                     Σύμφωνα με τα διαθέσιμα επιστημονικά στοιχεία και τις εκθέσεις εξέτασης και λαμβανομένων δεόντως υπόψη των κριτηρίων επιλογής που προβλέπονται στο παράρτημα Δ της σύμβασης, η ουσία methoxychlor παρουσιάζει χαρακτηριστικά έμμονου οργανικού ρύπου.
                  
               
                     (4)
                  
                  
                     Η ουσία methoxychlor δεν έχει εγκριθεί ως δραστική ουσία σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (2) και, επομένως, δεν επιτρέπεται να διατίθεται στην αγορά ή να χρησιμοποιείται στην Ένωση σε φυτοπροστατευτικά προϊόντα. Η ουσία methoxychlor επίσης δεν έχει εγκριθεί ως δραστική ουσία σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (3) και, επομένως, δεν επιτρέπεται να διατίθεται στην αγορά ή να χρησιμοποιείται στην Ένωση σε βιοκτόνα. Επιπλέον, η ουσία methoxychlor δεν έχει καταχωριστεί σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (4) και, επομένως, δεν επιτρέπεται να κατασκευάζεται ή να διατίθεται στην αγορά της Ένωσης σε ποσότητες ενός ή παραπάνω τόνων ετησίως ανά κατασκευαστή ή ανά εισαγωγέα.
                  
               
                     (5)
                  
                  
                     Μολονότι η χρήση της ουσίας methoxychlor καταργήθηκε σταδιακά στην Ένωση πριν από πολλά χρόνια, μπορεί ακόμη να χρησιμοποιείται ως φυτοφάρμακο και να διασκορπίζεται στο περιβάλλον εκτός της Ένωσης, πράγμα που μπορεί να είναι ο λόγος για τον οποίο ανιχνεύεται στο περιβάλλον. Λόγω του δυναμικού μεταφοράς της ουσίας methoxychlor σε μεγάλες αποστάσεις στο περιβάλλον, τα μέτρα που λαμβάνονται σε εθνικό ή ενωσιακό επίπεδο δεν αρκούν για να διασφαλιστεί υψηλό επίπεδο προστασίας του περιβάλλοντος και της ανθρώπινης υγείας και είναι αναγκαίο να αναληφθεί ευρύτερη διεθνής δράση.
                  
               
                     (6)
                  
                  
                     Συνεπώς, η Ένωση θα πρέπει να υποβάλει στη Γραμματεία της σύμβασης πρόταση συμπερίληψης του methoxychlor στο παράρτημα Α της σύμβασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ένωση υποβάλλει πρόταση συμπερίληψης της ουσίας methoxychlor (αριθ. CAS: 72-43-5, αριθ. ΕΚ 200-779-9) στο παράρτημα Α της σύμβασης της Στοκχόλμης για τους έμμονους οργανικούς ρύπους («η σύμβαση»).
            Η Επιτροπή, εξ ονόματος της Ένωσης, διαβιβάζει την πρόταση που αναφέρεται στο πρώτο εδάφιο στη Γραμματεία της σύμβασης, συνοδευόμενη από όλες τις πληροφορίες που απαιτούνται βάσει του παραρτήματος Δ της σύμβασης.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 18 Μαρτίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
         
            (2)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
         
            (3)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).
         
            (4)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).